‘Skiet die boer’-hofstryd: Wit mense in SA blote ‘besoekers’Julius Malema Woensdag in die getuiebank. (Foto: AfriForum/Twitter) Julius Malema, leier van die EFF, sê die “Skiet die boer”-lied behoort nie letterlik opgeneem te word nie en is bloot ’n struggle-lied wat gerig is op die stelsel van onderdrukking. Malema het Woensdag in die getuiebank van die Johannesburgse hooggeregshof, wat as die gelykheidshof sit, ingeskuif tydens die aanhoor van AfriForum se siviele saak oor die gewraakte lied wat reeds vantevore tot haatspraak verklaar is. Die politieke leier het Ernst Roets, hoof van beleid en aksie by AfriForum, daarvan beskuldig dat hy die hof gebruik om sy boek, Kill the Boer: Government Complicity in South Africa’s Brutal Farm Murders, te bemark en staatshulpbronne vermors. Roets het verlede week tydens sy getuienis op hierdie boek gesteun. Malema het Roets as ’n rassis bestempel en volgehou dat wit mense “besoekers” in Suid-Afrika is. Malema sê “Skiet die boer” is struggle-lied Malema het vanoggend aan die hof gesê die oorsprong van die lied lê nie by hom nie en hy weet ook nie waar dit vandaan kom nie. Hy het met die lied grootgeword het en dit reeds as kind gesing. Daar is destyds aan hom verduidelik dat die lirieke van struggle-liedere egter nie letterlik opgeneem moet word nie. Malema is in die hof gevra wat die woord “boer” in die lied beteken. “Die woord boer beteken ’n boer (landbouer). Die struggle handel oor die grondstryd en die persoon wat grondbesetting verteenwoordig, is die boer … Boere is die gesig van grondbesetting.” Volgens hom word daar in “my kultuur” na enigiets wat onderdrukking simboliseer as “’n boer” verwys. Malema het voorts gesê die woord “boer” of “wit” verwys ook nie noodwendig na ’n spesifieke ras nie en dat enigiemand wat ryk of die eienaar van ’n onderneming of plaas is, soms wit genoem word aangesien witheid eienaarskap verteenwoordig. Hy het gesê daar is verskeie struggle-liedere wat kan lyk na aanhitsing van geweld, maar inderwaarheid iets heeltemal anders beteken wanneer die konteks daarvan in ag geneem word. “Om struggle-liedere tot haat te verklaar, beteken dat die struggle tot haat verklaar word. Dié verhoor is ons struggle vir geregtigheid.” “Wit mense ís besoekers in SA” Malema het gedurende kruisondervraging ook volgehou dat die EFF nooit buite die raamwerk van die Grondwet sal optree nie en dat die politieke party die Grondwet respekteer en gehoorsaam. Mark Oppenheimer, AfriForum se regsverteenwoordiger, het dit onder Malema se aandag gebring dat Roets vroeër getuig het dat hy in sy toesprake na wit mense as besoekers in Suid-Afrika verwys het. “Is dit korrek?” wou Oppenheimer weet. “Absoluut,” het Malema geantwoord. “Hoe versoen jy hierdie grondwetlike idee dat Suid-Afrika aan almal behoort wat daarin woon, maar dat wit mense besoekers in Suid-Afrika is?” het Oppenheimer aan Malema gevra. “Julle het in 1652 as setlaars hier aangekom. Dit is ’n historiese feit. Julle het Suid-Afrika gebruik as ’n verversingspos. Julle was nie hier om te bly nie. Julle sou net verbygaan. “Ons het julle in die gees van ubuntu omhels en ons land met julle gedeel. Ons het aanvaar dat julle in hierdie land genaturaliseer het. Maar dit verander nie die feit dat julle hier as besoekers aangekom het nie.” Hierop het Oppenheimer gevra: “Stem jy saam dat daar baie mense – wit , swart, Indiër, bruin en Chinees is – wat in Suid-Afrika van ’n ander land aangekom het?” “Nie swart mense nie,” was die EFF-leier se antwoord. “Ons kom van Afrika. Ons is nié besoekers nie. Ons kom van nêrens anders nie. Dit is ons vasteland dié.” Die saak sal ná middagete hervat word. AfriForum het reeds Dinsdag sy getuienis afgesluit nadat hy sy vyfde en laaste getuie, Gabriel Crouse van die Instituut vir Rasseverhoudinge (IRR), geroep het. Crouse was teenwoordig toe “Skiet die boer” in Oktober 2020 ná die moord op Brendin Horner buite die landdroshof op Senekal gesing is. Crouse het Dinsdag as ooggetuie asook oor die breër konteks van grondonteiening, struggle-liedere en rasseverhoudinge getuig. “Ons go dat die saak baie goed verloop en ons bly optimisties oor die uitkoms daarvan,” het Roets Dinsdag gesê.